Alexander Wurz (gebore op 15 Februarie 1974) is 'n Oostenrykse voormalige professionele renjaer, bestuurderopleikundige en sakeman. Hy het aan Formule Eenwedrenne deelgeneem van 1997 tot 2007, en is ook 'n tweemalige wenner van die Le Mans 24 uur. Hy is tans onder kontrak om vir die Toyota-fabriekswedrenspan in die Wêrelduithoukampioenskap te jaag. In Formule 1 is hy 'n kommentator vir TV en media, sowel as die Williams F1-span se bestuurderafrigter en voorsitter van die Grand Prix Drivers' Association. Soos die meeste Formule Een-jaers, het Wurz se motorsportloopbaan met karting begin. In 1991 het Wurz in Formula Ford meegeding. In 1993 skakel hy oor na die Duitse Formule Drie Kampioenskap. Vanaf 1996 het Wurz 'n Opel Calibra bestuur vir die Joest Racing-toermotorspan in die DTM. In 1996 het Wurz, saam met Davy Jones en Manuel Reuter, die Le Mans 24-uur gewen en sodoende die jongste wenner ooit van die 24-uurwedren geword, 'n rekord wat hy nog steeds hou. Wurz se Formule Een-debuut was op 15 Junie 1997 in Montreal vir Benetton toe sy mede-Oostenryker Gerhard Berger weens siekte nie kon jaag nie.